Vordingborg 23-02-2015

**Høringssvar om lokalplan C17.13.02, Valdemarsgades forlængelse**

Handicaprådet kan kun rose det foreliggende forslag til lokalplan.

Det foreliggende forslag er det bedste, Handicaprådet har støt på for så vidt angår tilgængelighedsbestemmelser i en lokalplan. Forslaget følger Vejdirektoratets retningslinjer.

Opfyldelse af forslagets tekst vil betyde, at borgere med funktionsnedsættelse langt lettere vil kunne færdes i det offentlige rum på den nye del af Valdemarsgade. Og langt færre vil falde, miste orienteringen mv.

Ifølge Vejdirektoratet medfører opfyldelse af deres retningslinjer ikke højere anlæggelsesudgifter. Derimod medfører de lavere driftsudgifter, hvilket pladsen her i dette høringssvar ikke tillader en uddybelse af.

Alle parter vinder ved gennemførelse af denne lokalplan.

Den er et vigtigt led i opnåelse af kommunens handicappolitik jf. nedenfor.

**Fremtiden**

Handicaprådet foreslår den foreliggende tilgængelighedstekst på vejarealer brugt som en slags standardtekst for alle fremtidige lokalplaner med de modifikationer lokale forhold ud fra de helt konkrete omstændigheder undtagelsesvist må nødvendiggøre.

Fremover kunne man overveje følgende tekst tilføjet: ”Fliser og asfalt kan anvendes, men brosten og kløvede sten skal undgås i gangbaner. Savede, jet-brændte chaussésten kan dog anvendes ved overgange mellem veje og stier samt ved overkørsler.”

**Sproglige forbedringer**

På s. 7 nederst foreslår vi ”… fast og skridsikker belægning.” ændret til ”… fast og skridhæmmende belægning.”.

På s. 8 øverst foreslår vi ”… med VD’s …” ændret til ”… med Vejdirektoratets …”.

**Vordingborg Kommunes handicappolitik**

Handicappolitikken på området tilgængelighed lyder:

”Vores mål er at sikre tilgængeligheden til det offentlige rum og til offentlig information, så alle borgere har lige mulighed for at færdes og deltage i samfundslivet.

Vi arbejder derfor på at efterleve de givne standarder for fysisk, elektronisk, kognitiv og auditiv tilgængelighed.

Vi arbejder på at sikre tilgængeligheden til offentlige bygninger og arealer, i naturen og til elektroniske informationer. Ved nye anlægsprojekter, renoveringer og nye digitale projekter ønsker vi, i samarbejde med private aktører, at ’undgå dårligt nyt’ samt formidle kompetente tilgængelighedsløsninger.”

Med venlig hilsen

Anders J. Andersen

formand